Mestské zastupiteľstvo v Košiciach uznesením č. 363/2007 na svojom XI. rokovaní dňa  14. decembra 2007 podľa § 66 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a podľa § 6 zákona SNR č. 369/1990 Zb. o obecnom zriadení v znení neskorších predpisov ustanovuje: 

Všeobecne záväzné nariadenie mesta Košice č. 98
 o miestnej dani za vjazd a zotrvanie motorového vozidla v historickej časti mesta Košice a o  režime užívania historickej časti mesta Košice 
(nariadenie o historickej časti mesta Košice)

P R V Á   Č A S Ť
VŠEOBECNÉ USTANOVENIA

§ 1
 Predmet 

Toto všeobecne záväzné nariadenie (ďalej len „nariadenie“) určuje podrobnosti k miestnej dani za vjazd a zotrvanie motorového vozidla v historickej časti mesta  Košice a upravuje režim užívania historickej časti mesta.

§ 2
Vymedzenie historickej časti

     (1) Historická časť mesta Košice (ďalej len „historická časť“) je územie, ktorého začiatok je označený príslušnou dopravnou značkou, a ktorého hranice sú vymedzené týmito ulicami:
Kuzmányho – nezdanená,
Strojárska – zdanená,
Hutnícka – zdanená,
Alvinczyho v úseku od Svätoplukovej po Hutnícku – zdanená,
Svätoplukova – nezdanená,
Staničné námestie – zdanená,
Protifašistických bojovníkov – zdanená,
Bajzova – zdanená, 
Senný trh – zdanená, 
Palackého – nezdanená,
Námestie Osloboditeľov – zdanená,
Južná trieda č. 1 až 9 – zdanená,
Fejova – zdanená,
Mlynárska – zdanená,
Kukučínova v úseku od Zborovskej po Rázusovu – zdanená,
Štúrova- zdanená,
Žižkova v úseku od Štúrovej po Nerudovu – zdanená,
a tvoria ho všetky ulice nachádzajúce sa vo vnútri takto ohraničeného územia mesta.

        (2) Súčasťou historickej časti je  centrálna pešia zóna (ďalej len „pešia zóna“). Začiatok a koniec  pešej zóny je označený príslušnou dopravnou značkou alebo zábranou. Na pešiu zónu  sa vzťahuje osobitný režim užívania upravený týmto nariadením. Jej územie je ohraničené ulicami:
1.	Hlavná od Rooseveltovej  po Kasárenské námestie a pasáže vedúce z Hlavnej,
2.	Františkánska,
3.	Biela,
4.	Univerzitná, 
5.	Pri Miklušovej väznici, 
6.	Mlynská od  Puškinovej  po Hlavnú, 
7.	Zvonárska,
8.	Vrátna  od Bočnej  po Hlavnú ,
9.	Alžbetina  od Bočnej   po Hlavnú,
10.	Zámočnícka,
11.	Uršulínska, 
12.	Poštová od Mäsiarskej  po Hlavnú.

D R U H Á    Č A S Ť

MIESTNA DAŇ ZA VJAZD A ZOTRVANIE MOTOROVÉHO VOZIDLA V HISTORICKEJ ČASTI MESTA 

§ 3

     Miestna daň za vjazd a zotrvanie motorového vozidla v historickej časti sa platí podľa osobitného predpisu1) za vjazd a zotrvanie v časti mesta určenej v § 2 tohto nariadenia (ďalej len „daň“). Správcom dane je mesto Košice. 

§ 4
Sadzba dane

(1) Základná sadzba dennej dane je za každý aj začatý deň vjazdu a zotrvania v historickej časti 
a)     360 Sk za osobné a dodávkové motorové vozidlo,
b) 1 200 Sk  za nákladné motorové vozidlo a autobus.
 
   (2)  Zotrvanie v historickej časti je bezplatné 
a)	v nedeľu celých  24 hod.,
b)	ostatné dni týždňa okrem nedele, v čase od 19.00 hod. do 7.00 hod. 

________________________
1)  § 60, 61, 62 a 64 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

 (3) Paušálna sadzba dane za vjazd a zotrvanie motorového vozidla je 
a) na neprenosnú kartu, 
     1. 10.000,- Sk/rok, 
     2.  7.000,- Sk/polrok,
     3.  1.500,- Sk/mesiac, 
b) na prenosnú  kartu 
1.	15.000,- Sk/rok, 
      2.  10.000,- Sk/polrok,
c) na rezidentskú kartu vo výške 1.000,- Sk/rok,
d) pre dôchodcu do 70 rokov veku s trvalým pobytom v historickej časti s platným vodičským oprávnením 100 Sk/rok za jedno motorové vozidlo v jeho vlastníctve alebo v prenájme formou  líziningu.

(4) Neprenosná karta je karta vydaná správcom dane  na  evidenčné číslo vozidla.

(5) Prenosná karta je karta  vydaná správcom dane na držiteľa karty, bez  určenia evidenčného  čísla vozidla.    

     (6) Rezidentská karta  je karta vydaná správcom dane na evidenčné číslo vozidla pre obyvateľa  s trvalým pobytom v historickej časti s platným vodičským oprávnením na jedno motorové vozidlo v jeho   vlastníctve alebo v prenájme formou lízingu, ktorá ho oprávňuje parkovať na piatich najbližších uliciach priľahlých k miestu trvalého pobytu, vyznačených na karte rezidentská karta sa vydáva na obdobie jedného  roka.

§ 5
Oslobodenie od dane

     (1) Od dane je oslobodený  vjazd a zotrvanie  motorového vozidla
a) vo vlastníctve  alebo v prenájme formou  lízingu , ktorý je obyvateľom mesta starším ako 70 rokov s platným vodičským oprávnením,
b) zabezpečujúceho dovoz nákladu väčšieho objemu pre obyvateľov pešej zóny (biela technika, nábytok a pod.), ktorý nie je možné dopraviť ináč,
c) zabezpečujúceho správu a údržbu verejných priestranstiev, verejných zariadení, inžinierskych sietí a zber odpadu,
d) zabezpečujúceho doručovanie poštových zásielok, 
e) s právom prednostnej jazdy podľa osobitného predpisu1) a vozidiel zabezpečujúcich odstraňovanie havarijných stavov, 
f) so zvláštnym evidenčným číslom (P,  X a XO) ak plnia úlohy, pre ktoré majú zvláštne označenie, a vozidlo prepravujúce telesne ťažko postihnutú osobu ,
g) ktorým je autobus miestnej alebo medzimestskej pravidelnej hromadnej dopravy (linkový autobus), 
h) mesta Košice (Magistrátu mesta Košice), rozpočtových a príspevkových organizácií, ktorých zriaďovateľom je mesto Košice a  zamestnancov mesta Košice zabezpečujúcich plnenie pracovných povinností vlastným vozidlom na základe osobitného poverenia,
i)  primátora  mesta, námestníkov primátora mesta, riaditeľa magistrátu, zástupcov riaditeľa magistrátu, hlavného kontrolóra, náčelníka mestskej polície, poslancov mestského zastupiteľstva,  
 j)  mestských častí Košíc a ich starostov,
k)  predsedu košického samosprávneho kraja.
    
     (2)  Prenájom formou lízingu sa preukazuje  overenou lízingovou zmluvou.
  
   (3) Vozidlá podľa písm. h) až k) musia mať viditeľne umiestnené príslušné označenie vydané mestom.

§ 6
Oznamovacia povinnosť, vyrubovanie dane a platenie dane

     (1) Zámer vojsť a zotrvať v historickej časti po dobu jedného dňa, oznamuje daňovník povereným zamestnancom správcu dane na označených pracoviskách   priamo v historickej časti mesta.  Denná daň sa vyrubuje po prijatí oznámenia, priamo v historickej časti.

     (2) Zámer vojsť a zotrvať v historickej časti po dobu, ktorá je zdaňovaná paušálne  podľa  § 4 ods. 3 (po prečíslovaní) oznamuje daňovník  správcovi dane v sídle správcu dane. Správca 
dane  v platobnom výmere  určí  platenie dane.

     (3) Daňovník je povinný umiestniť na viditeľnom mieste vo vozidle príslušný doklad, preukazujúci zaplatenie dane.

  (4) Za stratené karty vydané podľa § 4 ods. 3 sa duplikát nevydáva. To sa nevzťahuje na neprenosnú kartu, za ktorú sa na požiadanie vyhotoví duplikát za poplatok vo výške 1000.- Sk.

D R U H Á   Č A S Ť
REŽIM UŽÍVANIA PEŠEJ ZÓNY 

Prvý diel
Obmedzenie vjazdu vozidiel

§ 7
Pešia zóna

Z územia pešej zóny podľa § 2 ods. 2 je  vylúčená premávka motorových vozidiel, okrem prípadov určených týmto nariadením. 
 
§ 8
Obmedzenie vjazdu vozidiel

(1) Do pešej zóny je vjazd motorových vozidiel zakázaný, okrem vozidiel
a)	garážujúcich a parkujúcich v priestoroch prístupných výlučne z ulíc tvoriacich pešiu zónu,
b)	zabezpečujúcich stavebné práce, správu a údržbu nehnuteľností v pešej zóne, 
c)	zabezpečujúcich zásobovanie, 
d)	zabezpečujúcich dovoz nákladu väčšieho objemu pre obyvateľov pešej zóny, (biela technika, nábytok a pod.), ktorý nie je možné dopraviť ináč,
e)	zabezpečujúcich výkon činnosti právnickej osoby, ktorá má  sídlo  alebo prevádzku v pešej zóne,
f)	príležitostnej koľajovej dopravy,
g)	zabezpečujúcich čistotu a údržbu verejných priestranstiev, verejných zariadení, údržbu    inžinierskych sieti a zber odpadu, 
h)	zabezpečujúcich doručovanie poštových zásielok,
i)	s právom prednostnej jazdy podľa osobitného predpisu2) a vozidiel zabezpečujúcich odstraňovanie havarijný stavov,
j) so zvláštnym evidenčným číslom (P, X a XO), ak plnia úlohy, pre ktoré majú zvláštne označenie, a vozidlo prepravujúce telesne ťažko postihnutú osobu ,
k) s jednorazovým povolením vjazdu na určené miesto pri konaní sobáša najviac pre 3 osobné motorové vozidlá,
l) s povolením vjazdu pri organizovaní verejného spoločenského alebo kultúrneho podujatia mestom Košice,
m) s osobitnou výnimku primátora mesta. 

     (2) Vjazd nemotorových vozidiel do pešej zóny nie je obmedzený. Nemotorovým vozidlom sa rozumie vozidlo pohybujúce sa pomocou ľudskej alebo zvieracej sily, najmä bicykel, ručný vozík, záprahové vozidlo, vozík pre zdravotne postihnuté osoby3), koč, rikša a pojazdný predajný pult.

     (3) Vozidlá uvedené v ods. 1 a 2 sú pri užívaní pešej zóny povinné dodržiavať podmienky určené v druhom dieli tejto časti.

     (4) Osobitnými ustanoveniami o pešej zóne podľa tejto časti nie sú dotknuté povinnosti určené v prvej časti tohto nariadenia.

Druhý diel
 Užívanie pešej zóny

§ 9
Ohlasovanie a povoľovanie vjazdu vozidiel

(1) Vjazd motorových vozidiel podľa § 8  ods. 1 písm. a), d) a k) sa ohlasuje včas vopred  Mestskej polícii Košice. Povolenie pri konaní sobáša  podľa § 8 ods. 1 písm. k) môže Mestská polícia vydať maximálne pre tri  osobné motorové  vozidlá.

(2) Vjazd motorových vozidiel podľa § 8 ods. 1 písm. b), c), e),  a  l) sa ohlasuje správcovi dane, ktorý môže v povolení určiť aj ďalšie podmienky pre vstup a zotrvanie v pešej zóne. 

(3) Vjazd motorových vozidiel podľa § 8 ods. 2 písm. m) povoľuje vopred primátor mesta.

     (4) Vjazd motorových vozidiel uvedených v § 8 ods. 1 písm. f), g), h), i), j) a m) pri zabezpečovaní  určených úloh v pešej zóne sa neohlasuje.

_______________________
2) § 37 zákona č. 315/1996 Z. z. o premávke na pozemných komunikáciách v znení neskorších predpisov.
3) § 2 písm. u)  zákona č. 315/1996 Z. z. 

§ 10 
Podmienky užívania pešej zóny

      (1) Motorové vozidlá môžu  vstupovať a zotrvať  v pešej zóne len po splnení ohlasovacej povinnosti a udelení povolenia správcom dane podľa § 9. 

     (2) Motorovým vozidlám je na Hlavnej ulici určený spravidla električkový pás a v ostatných častiach pešej zóny stred ulice, pokiaľ podmienky v povolení vydanom podľa §  9 neurčujú inak. 

     (3) V pešej zóne je pre motorové vozidlá povolená maximálna rýchlosť 20 km/h. 

     (4) Motorové vozidlá zabezpečujúce zásobovanie podľa  § 8 ods. 1 písm. c) majú povolený vjazd do pešej zóny v čase od 2100 hod. do 900 hod., okrem výnimočných prípadov hodných osobitného zreteľa, ktoré rieši na mieste mestská polícia. 

     (5) V pešej zóne je parkovanie zakázané. Státie je povolené len na nevyhnutný čas.

     (6) Nemotorovým vozidlám je na Hlavnej ulici určený pruh pre cyklistov s predpísaným smerom jazdy a v ostatných častiach pešej zóny stred ulice rýchlosťou pešej chôdze. 

     (7) Na cyklistickom chodníku má osoba na vozíku pre zdravotne postihnuté osoby a cyklista prednosť pred ostatnými vozidlami a chodcami, pričom osoba na vozíku pre zdravotne postihnuté osoby má prednosť pred cyklistami.

§ 11
Podmienky pre výkon stavebnej činnosti

Pri výkone stavebnej činnosti je stavebník povinný, okrem splnenia podmienok určených v povolení vydanom podľa osobitného predpisu4), ďalej zabezpečiť
a) skladovanie stavebného materiálu mimo pešej zóny,
b) výrobu stavebných zmesí mimo pešej zóny,
c) ochranu chodcov a povrchu komunikácie ,
d) priebežné udržiavanie čistoty na užívanej časti pešej zóny.

§ 12

Podmienky udržiavania čistoty a verejného poriadku v pešej zóne a podmienky nakladania  s odpadmi upravujú osobitné všeobecne záväzné nariadenia mesta.

________________________
4) Zákon č. 50/1976 Zb. o územnom plánovaní a stavebnom poriadku(stavebný zákon) v znení neskorších predpisov.

Tretí diel
Prevádzkovanie fontán a mestskej konskej dráhy 

§ 13

     (1) Fontány sa prevádzkujú iba v letnom období spravidla od 15. apríla do 31. októbra v čase  od 8,00 hod. do 22,00 hod. podľa samostatného harmonogramu. 

     (2) Vo fontánach je kúpanie zakázané. 

§ 14

(1)	Mestská konská dráha je v prevádzke spravidla v období od 1. mája do 30. septembra. 

     (2) Čistotu koľajovej dráhy a koľajového telesa je povinný zabezpečiť prevádzkovateľ mestskej konskej dráhy.

T R E T I A   Č A S Ť 
PRECHODNÉ A ZÁVEREČNÉ USTANOVENIA

§ 15
Prechodné ustanovenia
    
 Veci neupravené týmto nariadením sa riadia osobitnými predpismi5). 

§ 16
Zrušovacie  ustanovenia

     Zrušuje sa všeobecne záväzné nariadenie č. 74 o režime užívania  historickej časti mesta a o miestnej dani za vjazd a zotrvanie motorového vozidla  v historickej časti mesta Košice (nariadenie o historickej časti mesta) schválené uznesením Mestského zastupiteľstva v Košiciach č. 721/2005.  

________________________
5) Zákon č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov,  zákon č.  582/2004 Z. z. , zákon č. 372/1990 Zb. o priestupkoch v znení neskorších predpisov, zákon č. 401/1990 Zb. o meste Košice v znení neskorších predpisov.

§ 17
Účinnosť

Toto nariadenie nadobúda účinnosť 1. januára  2008.

                                                                                   Ing. František   K n a p í k 
                                                                                        primátor mesta Košice

Zverejnené:   17.12.2007

   Mesto Košice - Magistrát mesta Košice
________________________________________________________________________

O z n á m e n i e
o oprave chyby 

 vo všeobecne záväznom nariadení mesta Košice č. 98 o miestnej dani za vjazd a zotrvanie motorového vozidla v historickej časti mesta Košice a o režime užívania historickej časti mesta Košice (nariadenie o historickej časti mesta Košice) 

1.	V texte nariadenia namiesto  nadpisov „DRUHÁ ČASŤ“  a „TRETIA ČASŤ“ správne majú byť uvedené nadpisy  „TRETIA ČASŤ“ a „ŠTVRTÁ  ČASŤ“.

2.	V § 9 ods. 3 namiesto  slov „ods. 2“ majú byť správne uvedené slová „ods. 1“. 

Za správnosť: Legislatívno-právne odd. MMK

Zverejnené:  16. mája 2008